**มิสซาเตรียมจิตใจสู่การเตรียมเฉลิมฉลอง 350 ปี มิสซังสยาม**

**วันที่ 6 กรกฎาคม 2018 (วันที่สาม)**

**บทนำ**

บรรดาธรรมทูตที่ได้เดินทางมาประกาศข่าวดีแห่งความรอดพ้นแก่ประชาชนชาวไทย ได้ประกาศถึงบัญญัติใหม่แห่งความรักของพระเยซูคริสตเจ้าด้วยคำสอนและแบบอย่างของพวกท่าน พระศาสนจักรคาทอลิกในประเทศไทยมุ่งมั่นที่จะดำเนินชีวิตตามบัญญัติแห่งรักของพระเยซูเจ้า และมุ่งมั่นที่จะประกาศถึงบัญญัติรักนี้แก่ปวงชนชาวไทย ดังที่กฤษฎีกาสมัชชาใหญ่ของพระศาสนจักรคาทอลิกในประเทศไทย ค.ศ. 2015 ข้อ 10 ได้กล่าวไว้ว่า

“เนื้อหาสาระของข่าวดีแรกเริ่ม (kerygma)นี้ ก็คือประสบการณ์ความรักที่พระเจ้าได้ทรงกระทำในชีวิตของ “คริสตชนรุ่นพี่ในความเชื่อ” แต่ละคน ที่พวกเขาจะบอกเล่าแบ่งปันให้แก่ “คริสตชนรุ่นน้องในความเชื่อ” หรือผู้สนใจที่ปรารถนาจะรับฟังข่าวดีแห่งความรักของพระองค์”

เพื่อจะประกาศถึงบัญญัติแห่งความรักของพระเยซูเจ้า พระศาสนจักรคาทอลิกให้ความสำคัญกับครอบครัว ในฐานะ “พระศาสนจักรระดับบ้าน” และจุดเริ่มต้นที่มีคุณค่าในการประกาศข่าวดี เป็นสถานที่ซึ่งบิดามารดาและผู้อาวุโสถ่ายทอดความเชื่อ วัฒนธรรมแห่งความรักตามคำสอนของพระเยซูเจ้า เป็นแบบอย่าง เพาะบ่ม และอบรมกระแสเรียกแก่บุตรหลาน” (เทียบกฤษฎีกาฯ ข้อ 24)

วันนี้เป็นวันที่สามที่เราเตรียมจิตใจของเราสู่การเตรียมเฉลิมฉลอง 350 ปี มิสซังสยาม เราพร้อมใจกันขอบพระคุณพระเจ้าสำหรับพระพรอันอุดม และความรักที่พระองค์ทรงมีต่อพระศาสนจักรคาทอลิกในประเทศไทยเสมอมา เราวอนขอพระองค์เพื่อเราจะได้ยึดมั่นและดำเนินชีวิตด้วยคุณธรรมแห่งความรักตามคำสอนของพระเยซูเจ้า วอนขอเป็นพิเศษสำหรับครอบครัวคริสตชนทุกๆ ครอบครัวในประเทศไทย ได้เป็นจุดเริ่มต้นและรากฐานที่สำคัญในการถ่ายทอดความเชื่อ ความหวังในพระเจ้า และวัฒนธรรมแห่งความรักตามคำสอนของพระเยซูเจ้า

**บทภาวนาของประธาน**

**ข้าแต่พระเจ้า**

**โปรดทรงพระเมตตาบรรดาผู้รับใช้ของพระองค์**

**และทรงพระกรุณาเพิ่มพูนพระหรรษทานในจิตใจ**

**ให้เขามีความเชื่อเข้มแข็ง ความหวังมั่นคง**

**และความรักร้อนแรงในจิตใจ**

**จะได้รักพระองค์ในทุกสิ่งและเหนือทุกสิ่ง**

**และเตรียมจิตใจมุ่งสู่การฉลอง 350 ปี**

**มิสซังสยามอย่างดีด้วยเถิด**

**ทั้งนี้ ขอพึ่งพระบารมีพระเยซูคริสตเจ้า**

**พระบุตรผู้ทรงจำเริญ และครองราชย์**

**เป็นพระเจ้าหนึ่งเดียวกับพระองค์**

**และพระจิต ตลอดนิรันดร**

**บทอ่านจากจดหมายนักบุญเปาโลอัครสาวกถึงชาวโคโลสี** คส 3 : 12-17

พี่น้อง ในฐานะที่ท่านเป็นผู้ที่พระเจ้าทรงเลือกสรร เป็นผู้ศักดิ์สิทธิ์และเป็นที่รักของพระองค์ จงเห็นใจกัน จงมีความใจดี ความถ่อมตน ความอ่อนโยนและความพากเพียรอดทนเป็นเสมือนเครื่องประดับตน จงผ่อนหนักผ่อนเบากัน หากมีเรื่องผิดใจก็จงยกโทษกัน องค์พระผู้เป็นเจ้าทรงให้อภัยความผิดของท่านอย่างไร ท่านก็จงให้อภัยอย่างนั้นเถิด แต่เหนือสิ่งใดจงมีความรัก ซึ่งรวมเราไว้เป็นหนึ่งเดียวกันอย่างสมบูรณ์ ขอให้สันติสุขของพระคริสตเจ้าครอบครองดวงใจของท่าน พระเจ้าทรงเรียกท่านทั้งหลายให้รวมเป็นกายเดียวกันก็เพื่อจะได้บรรลุถึงสันติสุขนี้เอง จงระลึกถึงพระคุณนี้เถิด

ขอพระวาจาของพระคริสตเจ้าสถิตในท่านอย่างเต็มเปี่ยม จงสอนและตักเตือนกันด้วยปรีชาญาณ จงขอบพระคุณพระเจ้าโดยการขับร้องบทเพลงสดุดี เพลงสรรเสริญ และบทเพลงศักดิ์สิทธิ์ต่างๆ จากใจจริง ท่านจะพูดเรื่องใดหรือทำกิจการใด ก็จงพูดจงทำในพระนามพระเยซู องค์พระผู้เป็นเจ้า เป็นการขอบพระคุณพระเจ้าพระบิดาโดยทางพระองค์เถิด

(พระวาจาของพระเจ้า)

**สร้อย** *จงขอบพระคุณพระเป็นเจ้า เพราะพระองค์พระทัยดี*

**เพลงสดุดี** สดด 128:1-2, 3, 4-5

1. ผู้ยำเกรงองค์พระผู้เป็นเจ้าย่อมเป็นสุข

เขาเดินอยู่ในมรรคาของพระองค์

ท่านจะมีอาหารกินจากงานที่ท่านทำ

ท่านจะเป็นสุขและเจริญรุ่งเรือง

ข. ภรรยาของท่านจะเป็นดั่งเถาองุ่นที่มีผลดกภายในบ้านของท่าน

บุตรของท่านจะเป็นเหมือนหน่อต้นมะกอกเทศนั่งอยู่รอบ โต๊ะอาหาร

ค. บุรุษผู้ยำเกรงองค์พระผู้เป็นเจ้าจะได้รับพระพรเช่นนี้

ขอองค์พระผู้เป็นเจ้าประทานพระพรแก่ท่านจากศิโยน

ขอให้ท่านเห็นความรุ่งเรืองของกรุงเยรูซาเล็ม

ทุกวันตลอดชีวิตของท่าน

ภรรยาของท่านจะเป็นดั่งเถาองุ่น

ที่มีผลดกภายในบ้านของท่าน

บุตรของท่านจะเป็นเหมือนหน่อต้นมะกอกเทศ

นั่งอยู่รอบ โต๊ะอาหาร

**อัลเลลูยา** 1 ยน 4:12

ถ้าเรารักกัน พระเจ้าย่อมทรงดำรงอยู่ในเรา

และความรักของพระองค์ในเราก็จะสมบูรณ์

**บทอ่านจากพระวรสาร**

**ตามคำบอกเล่าของนักบุญยอห์น**  ยน 15:9-12

**เวลานั้น พระเยซูเจ้าตรัสกับบรรดาศิษย์ว่า**

**“พระบิดาของเราทรงรักเราอย่างไร เราก็รักท่านทั้งหลายอย่างนั้น จงดำรงอยู่ในความรักของเราเถิด ถ้าท่านปฏิบัติตามบทบัญญัติของเรา ท่านก็จะดำรงอยู่ในความรักของเรา เหมือนกับที่เราปฏิบัติตามบทบัญญัติของพระบิดาของเรา และดำรงอยู่ในความรักของพระองค์ เราบอกเรื่องเหล่านี้แก่ท่านทั้งหลายแล้ว เพื่อให้ความยินดีของเราอยู่กับท่าน และความยินดีของท่านจะสมบูรณ์ นี่คือบทบัญญัติของเรา ให้ท่านทั้งหลายรักกัน เหมือนดังที่เรารักท่าน”**

**(พระวาจาของพระเจ้า)**

###### บทภาวนาเพื่อมวลชน

**ประธาน พี่น้องที่รัก ให้เราภาวนาต่อพระเจ้า พระบิดาของเรา ผู้ทรงมีพระประสงค์ให้เราเกิดมาอยู่ในครอบครัว และมีพ่อแม่ญาติพี่น้อง ที่ช่วยปกป้องชีวิตทั้งฝ่ายกายและวิญญาณ**

**ผู้นำ 1. เพื่อองค์สมเด็จพระสันตะปาปา พระสังฆราช พระสงฆ์ และผู้แพร่ธรรมทุกท่านจะได้มอบฤทธิ์กุศลแห่งความสุภาพ ร้อนรน ที่จะแสดงให้มนุษย์ทุกคนได้เห็นแบบฉบับอันประเสริฐยิ่งของครอบครัวศักดิ์สิทธิ์ จากการอุทิศตน ด้วยจิตตารมณ์ความรักของพวกท่าน**

**ให้เราภาวนา**

1. **เพื่อคุณพ่อยอแซฟ วุฒิเลิศ แห่ล้อม ได้รับพระหรรษทานแห่งความศักดิ์สิทธิ์ และความปรีชาสุขุมรอบคอบ เพื่อจะรับใช้และนำประชากรของพระเจ้าในสังฆมณฑลเชียงราย ไปสู่ความศักดิ์สิทธิ์บนหนทางแห่งความรอดพ้นเสมอ**

**ให้เราภาวนา**

1. **เพื่อพระศาสนจักรคาทอลิกไทย โอกาสเตรียมฉลอง 350 ปี แห่งการสถาปนามิสซังสยาม ขอให้สมาชิกทุกคนสำนึกถึงพระพรของพระเจ้าที่มีต่อพระศาสนจักรไทย และเพื่อให้ทุกคนตระหนักดีถึงบทบาทหน้าที่ของการเป็นศิษย์พระคริสต์ ที่พร้อมเจริญชีวิตประกาศข่าวดีใหม่**

**ให้เราภาวนา**

1. **เพื่อมนุษย์ทุกคนจะได้มีความรักสามัคคี มีความเป็นน้ำหนึ่งใจเดียวกัน มีจิตเมตตาต่อกัน และดำเนินชีวิตในสังคมอย่างมีสันติสุข**

**ให้เราภาวนา**

1. **เพื่อพวกเราทุกคนที่มาร่วมพิธีกรรมในวันนี้ จะได้มีความรักแท้จริง โดยเสียสละและช่วยเหลือประคับประคองครอบครัวของตน ให้พ้นจากบาปและความเห็นแก่ตัว โดยภาวนาให้แก่กันและกัน และมอบครอบครัวของเราไว้ในความคุ้มครองของพระเจ้า**  **ให้เราภาวนา**

**ประธาน ข้าแต่พระบิดาเจ้า ข้าพเจ้าทั้งหลาย ขอสรรเสริญสดุดีพระองค์ สำหรับความรักและการให้อภัยด้วยพระทัยดีเสมอ ขอโปรดให้ข้าพเจ้าทั้งหลายถือตามแบบอย่างของครอบครัวศักดิ์สิทธิ์ โดยปฏิบัติคุณธรรม และมีความรักเป็นหนึ่งเดียวในครอบครัว จะได้มีส่วนในครอบครัวของพระองค์ในสวรรค์ ทั้งนี้ ขอพึ่งพระบารมีพระคริสตเจ้า พระเจ้าของข้าพเจ้าทั้งหลาย**

**บทภาวนาเตรียมเครื่องบูชา**

**ข้าแต่พระเจ้า**

**ข้าพเจ้าทั้งหลายถวายเครื่องบูชา**

**เพื่อขอพระกรุณาจากพระองค์**

**โปรดให้พระนางพรหมจารีพระมารดา**

**กับนักบุญโยเซฟช่วยวอนขอแทน**

**ให้ครอบครัวข้าพเจ้าทั้งหลายตั้งมั่นอยู่ในพระพร**

**และสันติสุขของพระองค์ด้วยเถิด**

**ทั้งนี้ ขอพึ่งพระบารมีพระคริสตเจ้า**

**ของข้าพเจ้าทั้งหลาย**

**บทนำขอบพระคุณ**

**- พระเจ้าสถิตกับท่าน** ⏺ *และสถิตกับท่านด้วย*

**- จงสำรวมใจระลึกถึงพระเจ้า** ⏺ *เรากำลังระลึกถึงพระองค์*

**- ให้เราขอบพระคุณพระเจ้าพร้อมกันเถิด** ⏺ *เหมาะสมและชอบยิ่งนัก*

- ข้าแต่พระบิดาเจ้าผู้ศักดิ์สิทธิ์สถิตนิรันดร

พระเจ้าผู้ทรงสรรพานุภาพ

เป็นการเหมาะสมถูกต้องแท้จริง

และเป็นมิ่งมงคลที่จะขอบพระคุณพระองค์ตลอดกาล

เพราะพระองค์ทรงบันดาลให้ข้าพเจ้าทั้งหลายได้รอดพ้น

พระองค์ทรงเป็นพระเจ้าทรงชีวิตแท้จริง

พระองค์ประทับอยู่ทั่วจักรวาล

และโดยเฉพาะในมนุษย์ที่ทรงสร้างขึ้นมา

ตามภาพลักษณ์ของพระเจ้า

ให้เป็นเครื่องหมายแสดงพระสิริรุ่งโรจน์ของพระองค์

พระองค์ทรงเรียกมนุษย์ให้ทำงานประจำวัน

ร่วมกับพระองค์ในแผนการเนรมิตสรรค์สร้าง

พระองค์ประทานพระจิตเจ้าแก่เขา

เพื่อเขาจะได้เป็นผู้สร้างความยุติธรรมและสันติภาพ

ในพระคริสตเจ้าผู้ทรงเป็นมนุษย์ใหม่

ดังนั้น ข้าพเจ้าทั้งหลายร่วมกันถวายพระเกียรติสดุดี

พร้อมกับเทพนิกรและบรรดานักบุญ เป็นนิจกาล ว่าดังนี้

**บทภาวนาหลังรับศีล**

**ข้าแต่พระบิดาผู้ทรงเมตตายิ่ง**

**พระองค์ประทานศีลศักดิ์สิทธิ์**

**ชุบชูกำลังข้าพเจ้าทั้งหลายแล้ว**

**ขอโปรดให้ข้าพเจ้าทั้งหลายปฏิบัติตาม**

**แบบฉบับครอบครัวศักดิ์สิทธิ์ตลอดชีวิต**

**และเมื่อพ้นจากความทุกขเวทนาในโลกนี้แล้ว**

**จะได้พำนักอยู่กับครอบครัวศักดิ์สิทธิ์**

**ตลอดไปในสวรรค์**

**ทั้งนี้ ขอพึ่งพระบารมีพระคริสตเจ้า**

**ของข้าพเจ้าทั้งหลาย**

*ถ้าไม่มีพิธีตั้งศีล เฝ้าศีล และอวยพรศีลมหาสนิท หลังจบพิธีบูชาขอบพระคุณ พิธีกรกล่าวนำดังนี้*

พี่น้องที่รัก โอกาสที่พวกเราพร้อมใจกันมาวอนขอพระพรจากพระเยซูเจ้าในพิธีบูชาขอบพระคุณ เพื่อตื่นเฝ้าและเตรียมจิตใจของเราสู่การเตรียมเฉลิมฉลอง 350 ปี มิสซังสยาม เชิญชวนพี่น้องร่วมใจภาวนาเพื่อพระศาสนจักรคาทอลิกในประเทศไทย โดยเฉพาะอย่างยิ่ง วอนขอพระพรจากพระเจ้า เพื่อเราจะได้เข้าใจ รัก และดำเนินชีวิตตามกฤษฎีกาสมัชชาใหญ่ ค.ศ. 2015 “ศิษย์พระคริสต์เจริญชีวิตประกาศข่าวดีใหม่” อันเป็นเป้าหมายและเจตนารมณ์ของพระศาสนจักรคาทอลิกในประเทศไทยของเรา

**บทภาวนา****วอนขอพระพรเพื่อเข้าใจ รัก และดำเนินชีวิต**

**ตามกฤษฎีกาสมัชชาใหญ่ ค.ศ. 2015**

**“ศิษย์พระคริสต์เจริญชีวิตประกาศข่าวดีใหม่”**

ข้าแต่พระเจ้า ข้าพเจ้าทั้งหลายได้เรียนรู้ว่าพระองค์ทรงรักและเอาพระทัยใส่ทุกคนและทุกสิ่ง ทรงมีพระประสงค์ให้ทุกคนรู้จักพระปรีชาญาณที่นำมนุษย์เดินในหนทางไปสู่ความรอดพ้น

บัดนี้ พระศาสนจักรคาทอลิกแห่งประเทศไทยได้ประกาศกฤษฎีกาสมัชชาใหญ่เพื่อฟื้นฟูชีวิตคริสตชน ให้ทุกคนเป็น “ศิษย์พระคริสต์เจริญชีวิตประกาศข่าวดีใหม่” เพื่อ “เปิดขอบฟ้าใหม่แห่งการประกาศข่าวดี” นำความรักและพระหรรษทานแห่งความรอดพ้นไปสู่ชาวไทยทุกคน โดยเฉพาะอย่างยิ่งผู้ยากไร้และบุคคลชายขอบสังคม

ข้าพเจ้าทั้งหลายวอนขอพระหรรษทานเพื่อว่า นับตั้งแต่นี้ไป ชีวิตของคาทอลิกชาวไทยทุกคนจะได้รับการฟื้นฟู มีความรัก พยายามเรียนรู้ ศึกษาและไตร่ตรองอย่างลึกซึ้งถึงพระประสงค์ของพระองค์ตามกฤษฎีกาสมัชชาใหญ่นี้ โปรดให้ข้าพเจ้าทุกคนมุ่งมั่นดำเนินชีวิตและปฏิบัติพันธกิจของพระคริสตเจ้า เพื่อจะได้เป็น “ศิษย์พระคริสต์เจริญชีวิตประกาศข่าวดีใหม่” อย่างแข็งขันยิ่งขึ้น ทั้งนี้ อาศัยพระบารมีพระคริสตเจ้า องค์พระผู้เป็นเจ้าของข้าพเจ้าทั้งหลาย อาแมน